《送铦仲刚游金陵》
元代·郑元祐

铦衲来从日本东，说法亲曾授老龙。珠树摘花抽藻思，金膏潴水淬神锋。

玄机不发空中镝，信器应传雨里舂。暂玩一轮吴渚月，便依千尺定林松。

江光宛似玻瓈合，山色依然翠黛重。寒水但馀鸥泛泛，荒台无复凤雍雍。

霜凋锦树存孤柏，海涌青瑶见独峰。未识笑翁空比拟，城楼月上忽闻钟。

作者简介：（1292—1364）处州遂昌人，迁钱塘，字明德，号尚左生。少颖悟，刻励于学。顺帝至正中，除平江儒学教授，升江浙儒学提举，卒于官。为文滂沛豪宕，诗亦清峻苍古。他早年时期居钱塘（今杭州市），后来侨居吴中近四十年，晚年命名其文集为《侨吴集》，另著有笔记《遂昌杂录》。